钦定古今图书集成/明伦汇编/皇极典/第246卷 > 玉烛赋 元张天与
## 钦定古今图书集成/明伦汇编/皇极典/第246卷 > 玉烛赋 元张天与

“圣元。天地其道德，日月其光华。既和而明，既靖而嘉，
四时气协，玉邪烛邪？”予乃从之，北游于元水之上，相
与观光于国家。道遇老人，扶杖而观德化者，迎谓予
曰：“子知所谓玉烛之义乎？”予曰：“揭玉烛之名于书者，
非《尸子》之辞欤？著玉烛之美于颂者，非《新罗》之诗欤？
盖四气和为玉烛，非义主于四时欤？”老人莞尔而笑
曰：“子知四时所以为玉烛之效矣，亦知君德所以为
玉烛者欤？请与子略陈之。自有天地，即有此玉烛矣，
为万世开太平。非玉之玉兮，纯和粹精，不雕琢而尽
美兮，浑然天成；非烛之烛兮，光辉昭明，不火传而无
穷兮，洞照群盲。道而匪器兮，神而匪形，合明和之二
德为一德兮，是以有玉烛之名。盖夫”玉烛之在天地
古今兮，得之则和顺而光霁，失之则乖戾而晦冥。昔
者伏羲得之，而人文宣朗兮，颢颢皇风。帝尧得之，而
四表光被兮，万邦时雍。舜得之，为重华兮，文明温恭。
汤得之，为丕显兮，明德建中。文武得之为辟雍兮，致
明和之极功。虽皇王之时异兮，而玉烛之德同。是故
皇春熙熙兮，至治馨“香，东郊日出兮海隅苍苍，德与
气潜兮恩从风翔，此春之玉烛兮，是为青阳。”“《南薰》解
愠兮正德厚生，离明当天兮穆穆迓衡，长养万类兮
阳德方亨，此夏之玉烛兮，是为朱明。逮夫西昧，无不
照而朔幽无不明兮平秩平在之功成，华敛而实兮
元起于贞，此秋冬之玉烛兮，是为白藏之与元英。”故
吾闻“昔贤以人君德辉而谓之玉烛兮，诚以君德显
而天下平。微赞化之妙用兮，其何以致天道顺而四
时行哉！方今礼备乐和，海晏河清，天瑞宵降，地符晓
升。而子方且览德辉，来帝京，其必歌《玉烛之颂》，以洗
《新罗》之陋习，而发治世之正声乎！”乃稽首而为之颂曰：“天德上宁，温如玉兮；天光下照，明如烛兮。”“《四序功
成知化育》兮。吾君之德，《吾民之福兮》。”